Abdullah Tammi ennen eroaan Suomen islamilaisen puolueen johdosta. Nykyään Tammi noudattaa jälleen länsimaista pukeutumis-, parta- ja hiustyyliä.
**Abdullah Tammi** (ent.  **Risto Olavi Tammi**, s. 11. heinäkuuta 1949 Paimio) on islaminuskoon kääntynyt suomalainen, joka toi Suomen islamilaisen puolueen julkisuuteen. Hän toimi sen puheenjohtajana, kunnes erosi joulukuussa 2009.

Omien sanojensa mukaan Tammi on aiemmin toiminut KGB:n agenttina ja tämän tiedustelupalvelun kehotuksesta soluttautunut uskonnollisiin ja poliittisiin puolueisiin.

Toiminta
--------

Tammi on toiminut 1970-luvulta lähtien erilaisissa poliittisissa ja uskonnollisissa järjestöissä. Hän on omien sanojensa mukaan toiminut "KGB:n kehotuksesta soluttautuneena" muun muassa Pekka Siitoimen natsiliikkeessä, SKDL:n ja SMP:n kunnallisvaaliehdokkaana, esiintynyt mormonisaarnaajana sekä kuulunut Vapaakirkkoon, Adventtikirkkoon ja Jehovan todistajiin. Hän on toiminut palopäällikkönä ja vasemmistolaisena ammattiyhdistyspoliitikkona.

Tammi on kertonut palvelleensa KGB:tä 1970-luvun alkupuolelta aina 1990-luvun puoliväliin saakka ja keränneensä noissa toimissa tietoa lähinnä erilaisista uskonnollisista yhteisöistä ja Raamattujen salakuljetuksesta Neuvostoliittoon.

Joulukuussa 2009 Tammi ilmoitti eroavansa Suomen islamilaisen puolueen puheenjohtajan virasta. Tammelle ja puolueen hallituksen muiden jäsenten välille oli tullut kiistaa, kun Tammi otti kantaa terrorismia vastaan. Hallituksen jäsenen Sauli Ingmanin mukaan Tammi oli yksipuolinen tuomitessaan Tšetšenian terrorismin mutta ei Venäjän valtion terrorismia Tšetšeniassa.

Tammi ilmoitti aikovansa perustaa uuden puolueen, Sosialistisen Rauhan Puolueen, joka ei korosta uskonnollisia kysymyksiä. Myöhemmin hän kertoi olevansa mukana Suomen Työväenpuolueessa. Tammi oli Suomen Työväenpuolueen ehdokkaana vuoden 2011 eduskuntavaaleissa Uudenmaan vaalipiirissä ja sai 25 ääntä. Nykyään hän toimii perustamassaan tieteellisesä marxilais-leninläisessä Punakaartissa.

Viro asetti 8. huhtikuuta 2010 Abdullah Tammen kymmenen vuoden maahantulokieltoon.

Ajatukset islamilaisesta laista
-------------------------------

Kuuluessaan Suomen islamilaiseen puolueeseen Tammen mukaan "Jumalan säätämä" šaria-laki oli parempi kuin ihmisen laki. Tammen mielestä oli oikein tappaa aviorikoksesta kiinnijäänyt, jos silminnäkijöitä oli neljä. Tammi vahvisti haastattelussa, että vakavassa tapauksessa hän hyväksyisi aviorikoksen tekijän kivittämisen kuoliaaksi. Tammi myös ilmoitti voivansa hyväksyä kuolemantuomion myös vakavasta herjauksesta islamia vastaan. Samalla hän myös ihaili Afganistanin Taliban-hallinnon aikaa ja Somalian islamilaista hallintoa, koska näiden hallintojen aikana on eri rikollisuuden määrä laskenut.

Puolueen tavoitteena oli Suomen islamisaatio, eli käytännössä alkoholijuomien kieltäminen, muslimilasten vapauttaminen koulun musiikkitunneilta ja liikuntatuntien uimahallikäynneiltä, šarian käyttöönotto, halal-teurastaminen ja poikien ympärileikkaus.

Lähteet
-------

1. 1 2  Search for Prohibitions on Entry  8.4.2010. Viron sisäministeriö.  Arkistoitu 23.8.2011. Viitattu 30.5.2010.
2. ↑  Hietaneva, Panu: Leader of Finnish Islamic Party says he was a Soviet spy (Internet Archive) *Helsingin Sanomat (International edition)*.  31.10.2008.  Arkistoitu 19.8.2014. Viitattu 30.10.2014. (englanniksi)
3. 1 2 3  Suomen islamilaisen puoleen johtaja erosi: Terrorismikiista *Uusi Suomi*.  19.12.2009. Viitattu 19.12.2009.
4. 1 2  Lindfors, Jukka: Abdullah Tammi KGB:n agenttina *Yle Elävä arkisto*.  17.6.2008. Viitattu 19.12.2009.
5. ↑  Rantalainen, Tiia: Uhkauksista avioero *Iltalehti*.  22.5.2009.  Arkistoitu 25.5.2009. Viitattu 19.12.2009.
6. ↑  Kaarto, Hanna: Islamilainen puolue poistaisi oluen kaupoista ja edistäisi ympärileikkauksiaArkistoitu kopio (Internet archive) *Helsingin Sanomat*.  7.9.2007.  Arkistoitu 4.11.2013. Viitattu 1.6.2020.
7. ↑  Islamilaisen puolueen johtaja Abdullah Tammi sanoo keränneensä tietoja KGB:lle *YLE Uutiset*.  17.6.2008. Viitattu 18.10.2008.
8. ↑  Lehtijuttu vei työn  15.07.2010. Ilta-Sanomat.
9. ↑  STP:n ehdokkaat huhtivaaleissa 2011 *tyovaenpuolue.org*.  2011.  Arkistoitu 25.3.2011. Viitattu 6.3.2011.
10. ↑  Uudenmaan vaalipiiri Oikeusministeriön viralliset tulokset
11. ↑  Abdullah Tammi vaihtoi islamilaisen puolueen puna-aatteeseen Länsiväylä.  Arkistoitu 4.5.2019. Viitattu 5.5.2019.
12. ↑  Viron sisäministeriön käskykirje 96 (8.4.2010)
13. 1 2  Kuolemantuomio uskottomalle  07.02.2008. Aamulehti.fi.  Arkistoitu 10.2.2008. Viitattu 18.10.2008.
14. ↑  Korporaatio aamulla 16.1.2008  16.1.2008. Radio Rock. Viitattu 18.10.2008. [vanhentunut linkki]
15. ↑  Peltonen, Ari: Abdullah Tammi  2007. City.fi. Viitattu 18.10.2008.

Aiheesta muualla
----------------

* YLE Elävä arkisto: **Abdullah Tammi** KGB:n agenttina (Ajankohtaisen 2:n ohjelmat Tammesta)